Document ID: 32013D0432

KOMMISSIONENS GENNEMFØRELSESAFGØRELSE
af 13. august 2013
om ændring af afgørelse 2011/207/EU om et særligt kontrol- og inspektionsprogram i forbindelse med genopretning af bestandene af almindelig tun i det østlige Atlanterhav og Middelhavet
(meddelt under nummer C(2013) 5224)
(2013/432/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (1), særlig artikel 95, og
ud fra følgende betragtninger:
(1)
Den Internationale Kommission for Bevarelse af Tunfiskebestanden i Atlanterhavet (ICCAT) vedtog i 2006 en flerårig genopretningsplan for almindelig tun i det østlige Atlanterhav og Middelhavet. ICCAT ændrede den flerårige genopretningsplan på sit årlige møde i 2008. Den ændrede plan blev gennemført i EU-retten i kraft af Rådets forordning (EF) nr. 302/2009 af 6. april 2009 om en flerårig genopretningsplan for almindelig tun i det østlige Atlanterhav og Middelhavet (2). Denne plan blev yderligere ændret og godkendt på ICCAT's årlige møde i 2010 i kraft af ICCAT-henstilling 10-04 og gennemført i EU-retten i kraft af Europa-Parlamentets og Rådets forordning (EU) nr. 500/2012 af 13. juni 2012 om ændring af Rådets forordning (EF) nr. 302/2009 om en flerårig genopretningsplan for almindelig tun i det østlige Atlanterhav og Middelhavet (3).
(2)
For at sikre en vellykket gennemførelse af den ændrede genopretningsplan vedtog man Kommissionens beslutning 2009/296/EF (4) om et særligt kontrol- og inspektionsprogram for en toårsperiode fra den 15. marts 2009 til den 15. marts 2011.
(3)
Det særlige kontrol- og inspektionsprogram i forbindelse med genopretning af bestandene af almindelig tun i det østlige Atlanterhav og Middelhavet, der blev indført ved Kommissionens afgørelse 2011/207/EU (5), blev vedtaget for at sikre kontinuiteten af det program, der blev indført ved beslutning 2009/296/EF, og straks gennemføre visse bestemmelser i ICCAT-henstilling 10-04. Afgørelse 2011/207/EU omfatter perioden fra den 15. marts 2011 til den 15. marts 2014.
(4)
På baggrund af drøftelserne under ICCAT's årsmøde i 2011 og for at sikre en fuldstændig gennemførelse af ICCAT-bestemmelserne var det, så længe de pågældende krav ikke var gennemført i EU-retten, hensigtsmæssigt at ændre afgørelse 2011/207/EU for at gennemføre kravene om prøveudtagning og pilotaktiviteter i punkt 87 i ICCAT-henstilling 10-04 om indførelse af en flerårig genopretningsplan for almindelig tun i det østlige Atlanterhav og Middelhavet. Kommissionens gennemførelsesafgørelse 2012/246/EU af 2. maj 2012 om ændring af afgørelse 2011/207/EU om et særligt kontrol- og inspektionsprogram i forbindelse med genopretning af bestandene af almindelig tun i det østlige Atlanterhav og Middelhavet (6) blev derfor offentliggjort.
(5)
ICCAT vedtog på sit årsmøde i 2012 henstilling 12-03 om ændring af den flerårige genopretningsplan for almindelig tun. For at sikre kontinuiteten i det program, der blev indført ved afgørelse 2011/207/EU, og øjeblikkelig gennemføre visse bestemmelser i ICCAT-henstilling 12-03 er det hensigtsmæssigt at opdatere og korrigere visse forældede eller fejlagtige henvisninger i afgørelse 2011/207/EU.
(6)
Afgørelse 2011/207/EU bør derfor ændres i overensstemmelse hermed.
(7)
Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur -
VEDTAGET DENNE AFGØRELSE:
Artikel 1
I afgørelse 2011/207/EU foretages følgende ændringer:
1)
Artikel 1 affattes således:
»Artikel 1
Ved denne afgørelse indføres der et særligt kontrol- og inspektionsprogram for at sikre en harmoniseret gennemførelse af den flerårige genopretningsplan for almindelig tun i det østlige Atlanterhav og Middelhavet, der blev vedtaget af Den Internationale Kommission for Bevarelse af Tunfiskebestanden i Atlanterhavet (ICCAT) i 2006, som gennemført ved forordning (EF) nr. 302/2009, yderligere gennemført i EU-retten ved Europa-Parlamentets og Rådets forordning (EU) nr. 500/2012 (7) og senest ændret ved ICCAT-henstilling 12-03 af 10. december 2012.
2)
Artikel 3, nr. 2), affattes således:
»2)
al fangst, landing, overførsel, omladning og anbringelse i bur, herunder bedre gennemførte pilotundersøgelser af, hvordan skøn foretaget på tidspunktet for fangst og anbringelse i bur over både antal og vægt af almindelig tun kan forbedres, bl.a. gennem anvendelse af stereoskopiske systemer og programmet med anvendelse af stereoskopiske kamerasystemer eller alternative teknikker, der giver tilsvarende nøjagtighed, som dækker 100 % af alle anbringelser i bur for at forbedre fastsættelsen af fiskenes antal og vægt ved hver enkelt anbringelse i bur«.
3)
I artikel 4 foretages følgende ændringer:
a)
nr. 4) affattes således:
»4)
gennemførelsen af eventuelle observatørprogrammer i Unionen, herunder medlemsstaternes observatørprogram og ICCAT's regionale observatørprogram, jf. punkt 90, 91 og 92 og bilag 7 til ICCAT-henstilling 12-03«
b)
nr. 6), 7), 8), 9) og 10) affattes således:
»6)
særlige tekniske foranstaltninger og betingelser for fiskeri efter almindelig tun, jf. ICCAT-henstilling 12-03, herunder mindstemålsreglerne og dertil knyttede betingelser
7)
kvantitative fangstbegrænsninger og eventuelle særlige betingelser i forbindelse hermed, herunder overvågning af kvoteudnyttelse som fastsat ved ICCAT-henstilling 12-03
8)
gældende dokumentationsregler for almindelig tun som fastsat ved ICCAT-henstilling 12-03
9)
gennemførelse af pilotundersøgelser af, hvordan skøn foretaget på tidspunktet for fangst og anbringelse i bur over både antal og vægt af almindelig tun kan forbedres, bl.a. gennem anvendelse af stereoskopiske systemer
10)
gennemførelsen af et program med anvendelse af stereoskopiske kamerasystemer eller alternative teknikker, der giver tilsvarende nøjagtighed, som dækker 100 % af alle anbringelser i bur for at forbedre fastsættelsen af fiskenes antal og vægt ved hver enkelt anbringelse i bur.«
4)
I artikel 7 affattes nr. 1) og 2) således:
»1)
ICCAT-ordningen for fælles international inspektion, som fastsat i punkt 99, 100 og 101 og bilag 8 til ICCAT-henstilling 12-03
2)
inspektionsmetoder, som fastsat i ICCAT-henstilling 12-03, særlig bilag 8 dertil«.
5)
Artikel 9, stk. 1, affattes således:
»1. En medlemsstat, der som led i en fælles plan for ressourceanvendelse agter at overvåge og inspicere fiskerfartøjer i farvande under en anden medlemsstats jurisdiktion, meddeler dette til den pågældende kystmedlemsstats kontaktpunkt, jf. artikel 80, stk. 5, i forordning (EF) nr. 1224/2009, og til EFCA.«.
6)
Artikel 12, stk. 1, affattes således:
»1. Det særlige kontrol- og inspektionsprogram skal gennemføres med nationale kontrolhandlingsprogrammer som omhandlet i artikel 46 i forordning (EF) Nr. 1224/2009, der vedtages af Grækenland, Spanien, Frankrig, Italien, Cypern, Malta og Portugal, og fra den 1. juli 2013 med det nationale kontrolhandlingsprogram, der vedtages af Kroatien.«
7)
I artikel 15 foretages følgende ændringer:
a)
Stk. 2 affattes således:
»2. Interimsrapporter forelægges den 15. juli og 15. september hvert år for perioden frem til udgangen af den foregående måned, og en endelig rapport forelægges den 15. januar for det foregående år.«
b)
Stk. 3, litra b), nr. i) og ii), affattes således:
»i)
ID-oplysninger om fiskerfartøj (navn, flag, redskab og ICCAT-nr., EF-flåderegisternummer eller udvendig identifikationskode), faststående tunfiskenet, akvakulturbrug eller virksomhed, der beskæftiger sig med forarbejdning af og/eller handel med varer fremstillet af almindelig tun
ii)
inspektionsdato og -sted og den mængde almindelig tun, der er relateret til overtrædelsen.«
8)
Bilag I, II, III og IV erstattes af teksten i bilagene til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 13. august 2013.

Labels: 20
6